Kvinderne hos Fortuna Hjørring var ikke spået mange chancer, inden de onsdag eftermiddag gik på banen mod franske Lyon i ottendedelsfinalerne i kvindernes Champions League. Og der var heller ikke særlig meget at komme efter for kvinderne, der tabte opgøret 0-7. Det bringer den samlede score op på 11-0, efter Lyon vandt 0-4 i det første opgør i Hjørring, og Fortuna ryger derfor ud af Champions League. Fortuna Hjørring havde dog heller ikke regnet med at gå videre fra ottendedelsfinalerne, skrev klubben selv på sin hjemmeside i september, da holdene til ottendedelsfinalerne blev trukket. - Meget tyder på, at sejren i sekstendedelsfinalen over Vllaznia fra Albanien er stop for Fortuna. Men det bliver en kæmpeoplevelse for såvel spillere som publikum, når franskmændene kommer på besøg på Nord Energi Arena i Hjørring, skrev Fortuna Hjørring på sin hjemmeside . Fortunas næste opgør på grønsværen er imod KoldingQ i kvindeligaen den 3. november klokken 13.00 på udebane.

Referat:
Fortuna Hjørrings kvindehold tabte 0-7 ude mod franske Lyon og taber derved ottendedelsfinalerne samlet 11-0.